Deo opozicije najavljuje da će se pridružiti protestnim okupljanjima

* Odgovor hoće li pozvati članstvo na demonstracije nismo dobili od SDS, LDP i Dveri

Foto: Fonet/ Zoran Mrđa

Pokret Saše Jankovića se izdvojio i pravi svoj skup na Trgu republike. Tim demonstranata „Protiv diktature“ pozvao je građane i stranke na protest u isto vreme kada se unutar Skupštine polaže zakletva – oko podne.

U DS nam je rečeno da je ta stranka od samog početka pozdravila proteste kao iskreni bunt protiv diktature i vladavine jednog čoveka. „Kao i do sada, članovi i simpatizeri Demokratske stranke će prisustvovati protestima, kao i potpredsednici“, rečeno nam je u toj partiji.

Rukovodstvo i poslanici Dosta je bilo u Skupštini Srbije učestvovaće na protestu građana protiv diktature. Oni su pozvali svoje članove, simpatizere i sve građane da se pridruže protestu i mirno iskažu svoj protest protiv autokrate i njegove partokratije koji su razgradili sve institucije države. Kako je navedeno u saopštenju, DJB će učešćem na protestu pokazati i svoj stav prema nelegitimnim izborima. „Nijedna zemlja koja se zove demokratskom nije imala predsednika Vlade koji trči trku za predsednika države sa pozicije predsednika Vlade zloupotrebljavajući sve resurse države. Aleksandar Vučić nije legitimno izabran predsednik jer je izbornu pobedu ostvario zastrašivanjem i ucenama građana, kupovinom glasova, kontrolom medija i „krunisao“ bahatom većinom u RIK koja je, umesto da sprovodi demokratske izbore, poslužila kao odbrana izborne krađe“, smatraju u DJB.

Vjerica Radeta, poslanica SRS, za Danas kaže da su se radikali još na početku izjasnili o protestima.

„Rekli smo koje zahteve podržavamo, ali i da nismo organizatori i da nećemo učestvovati na protestima. Nismo menjali stav i nema razloga da ga menjamo“, navodi ona.

Pokret slobodnih građana Saše Jankovića najverovatnije neće biti sa svima ispred Skupštine. Juče tokom dana su iz tog pokreta najpre stigle informacije da će Janković biti ispred Skupštine, ali konačna odluka je izgleda ipak da se ne priključe protestima. Oni su se izdvojili i juče pozvali „sve ljude, sva udruženja, sindikate, stranke i druge političke i nepolitičke organizacije kojima su sloboda i demokratija iznad svega da se u sredu okupe u 18 časova okupe na Trgu republike i trgovima svih mesta u Srbiji i mirnim protestom kažu svoje „ne“ zvaničnom uvođenju diktature u Srbiju kroz ceremoniju lažnog krunisanja Aleksandra Vučića“.

Iz vanparlamentarnog pokreta Preokret Janka Veselinovića saopšteno je da će njegovi članovi biti ispred Skupštine. Veselinović tvrdi da je njegov pokret nameravao da prijavi javni skup, ali da to nisu uradili jer nisu znali dan niti čas polaganja zakletve.

„Te informacije se još uvek čuvaju za odabrane, kao da je reč o ratnom stanju“, navodi Veselinović.

Odgovor hoće li pozvati članstvo ispred Skupštine juče nismo dobili od SDS, LDP i Dveri.

Bez poziva za predsedničke kandidate Beograd – Predsednički kandidati Saša Janković, Luka Maksimović, Aleksandar Popović, Vuk Jeremić i Miroslav Parović kažu za naš list da nisu dobili poziv da prisustvuju svečanosti povodom polaganja predsedničke zakletve. Nenad Čanak, Boško Obradović, Vojislav Šešelj i Saša Radulović, takođe predsednički kandidati, jesu i poslanici, pa bi oni, ukoliko tako odluče, mogli prisustvovati zakletvi novog predsednika države.

Predsednički kandidat Luka Maksimović za Danas kaže da nije dobio poziv, niti da ga očekuje. „Ne očekujem da će zvati doktora za politiku“, rekao nam je Maksimović. Predsednički kandidat Miroslav Parović za Danas kaže da nije dobio poziv ni za zakletvu ni za inauguraciju. „Nisam član parlamenta tako da mislim da i nemam prava da budem na činu zakletve, a što se tiče inauguracije, takođe barem još uvek nisam dobio bilo kakav poziv“, rekao je Parović. LJ. B. , L. V.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se